CELEX: 32016D2359
Language: et
Date: 2016-12-20 00:00:00
Title: Komisjoni rakendusotsus (EL) 2016/2359, 20. detsember 2016, millega määratakse kindlaks, et ühelt poolt Euroopa Liidu ja selle liikmesriikide ning teiselt poolt Kesk-Ameerika riikide vahelise assotsiatsiooni loomise lepingu banaane käsitlevas stabiilsusmehhanismis kehtestatud soodustollimaksu ajutine peatamine ei ole Nicaraguast pärit banaanide impordi suhtes aastal 2016 asjakohane

21.12.2016   
            
            
               ET
            
            
               Euroopa Liidu Teataja
            
            
               L 348/81
            
         KOMISJONI RAKENDUSOTSUS (EL) 2016/2359,
   20. detsember 2016,
   millega määratakse kindlaks, et ühelt poolt Euroopa Liidu ja selle liikmesriikide ning teiselt poolt Kesk-Ameerika riikide vahelise assotsiatsiooni loomise lepingu banaane käsitlevas stabiilsusmehhanismis kehtestatud soodustollimaksu ajutine peatamine ei ole Nicaraguast pärit banaanide impordi suhtes aastal 2016 asjakohane
   EUROOPA KOMISJON,
   võttes arvesse Euroopa Liidu lepingut ja Euroopa Liidu toimimise lepingut,
   võttes arvesse Euroopa Parlamendi ja nõukogu 15. jaanuari 2013. aasta määrust (EL) nr 20/2013, millega rakendatakse ühelt poolt Euroopa Liidu ja selle liikmesriikide ning teiselt poolt Kesk-Ameerika riikide vahel assotsiatsiooni loomise lepingu kahepoolne kaitseklausel ja banaane käsitlev stabiilsusmehhanism, (1) eriti selle artiklit 15,
   ning arvestades järgmist:
   
               (1)
            
            
               Banaane käsitlev stabiilsusmehhanism on kehtestatud ühelt poolt Euroopa Liidu ja selle liikmesriikide ning teiselt poolt Kesk-Ameerika riikide vahelise assotsiatsiooni loomise lepinguga, mida hakati Kesk-Ameerika riikides ajutiselt kohaldama 2013. aastal ja Nicaraguas 1. augustil 2013.
            
         
               (2)
            
            
               Nimetatud mehhanismi kohaselt ning vastavalt määruse (EL) nr 20/2013 artikli 15 lõikele 2 võtab komisjon pärast seda, kui ühest asjaomasest riigist imporditavate värskete banaanide (1. jaanuari 2012. aasta Euroopa Liidu kombineeritud nomenklatuuri rubriik 0803 90 10) kindlaksmääratud signaalkogus on täitunud, vastu rakendusakti, millega ta võib asjaomasest riigist imporditavatele värsketele banaanidele kehtestatud soodustollimaksu ajutiselt peatada või otsustada, et selline peatamine ei ole asjakohane.
            
         
               (3)
            
            
               Komisjon teeb otsuse kooskõlas Euroopa Parlamendi ja nõukogu määruse (EL) nr 182/2011 (2) artikliga 8 koostoimes nimetatud määruse artikliga 4.
            
         
               (4)
            
            
               31. oktoobril 2016 ületas Nicaraguast pärit värskete banaanide import Euroopa Liitu eespool nimetatud lepingus kindlaks määratud künnise 13 000 tonni.
            
         
               (5)
            
            
               Sellega seoses vaatles komisjon vastavalt määruse (EL) nr 20/2013 artikli 15 lõikele 3 asjaomase impordi mõju Euroopa Liidu banaanituru olukorrale, et otsustada, kas soodustollimaks tuleks peatada või mitte. Selleks uuris komisjon asjaomase impordi mõju liidu hinnatasemele ning teistest allikatest lähtuva impordi arengut ja liidu värskete banaanide turu üldist stabiilsust.
            
         
               (6)
            
            
               Banaane käsitleva stabiilsusmehhanismiga hõlmatud värskete banaanide import Nicaraguast moodustas 2016. aasta künnise ületamisel 0,6 % värskete banaanide koguimpordist Euroopa Liitu. Lisaks moodustab Nicaraguast pärit import 0,36 % värskete banaanide koguimpordist Euroopa Liitu, võttes aluseks ajavahemiku jaanuarist kuni augustini 2016. Võttes aluseks impordiprognoosi 2016. aasta lõpuni ning arvestades igakuist importi 2016. aastal kuni siiani, ei ole tõenäoline, et Nicaraguast pärit banaanide import ületaks 1 % 2016. aasta koguimpordist. Nicaraguast pärit import oleks 2015. aastaga samal tasemel.
            
         
               (7)
            
            
               Nicaraguast pärit impordi hind oli 2016. aasta esimese kaheksa kuu jooksul keskmiselt 530 eurot/tonn, mis on 17 % madalam kui ELi imporditavate värskete banaanide koguimpordi keskmine hind.
            
         
               (8)
            
            
               Värskete banaanide import teistest traditsioonilistest suurtest eksportivatest riikidest, kellega EL samuti on sõlminud vabakaubanduslepingu (eriti Colombiast, Costa Ricast ja Panamast), jäi kuni 2016. aasta oktoobrini märkimisväärselt alla neile samaväärsetes stabiilsusmehhanismides kehtestatud künnise ning on viimase nelja aasta vältel järginud sarnaseid suundumusi ja ühikuväärtusi. Näiteks jäid Colombiast ja Costa Ricast pärit impordikogused 2016. aasta oktoobris vastavalt 720 000 ja 407 000 tonni allapoole nende jaoks kindlaks määratud künnist, mis on märkimisväärselt suuremad kogused kui Nicaragua jaoks terveks aastaks ette nähtud signaalkogus (13 000 tonni).
            
         
               (9)
            
            
               Banaanide keskmine hulgimüügihind liidu turul 2016. aasta oktoobri lõpus (984 eurot/tonn) ei erinenud märkimisväärselt kollaste banaanide keskmisest hulgimüügihinnast eelnevatel kuudel.
            
         
               (10)
            
            
               Seega ei ole mingit alust arvata, et Nicaraguast pärit värskete banaanide import, mis ületab kindlaksmääratud iga-aastast impordi signaalkogust, häiriks liidu turu stabiilsust või mõjutaks märkimisväärselt ELi tootjate olukorda.
            
         
               (11)
            
            
               Ka ei ole ELi äärepoolseimate piirkondade tootjate olukord 2016. aasta oktoobris märgatava halvenemise ohus ega märgatavalt halvenenud.
            
         
               (12)
            
            
               Esitatud analüüsi silmas pidades on komisjon teinud järelduse, et Nicaraguast pärit banaanide impordi suhtes kehtiva soodustollimaksu peatamine ei ole asjakohane,
            
         ON VASTU VÕTNUD KÄESOLEVA OTSUSE:
   Artikkel 1
   Euroopa Liidu kombineeritud nomenklatuuri rubriiki 0803 90 10 kuuluvate Nicaraguast pärit värskete banaanide impordi suhtes kehtiva soodustollimaksu ajutine peatamine ei ole 2016. aastal asjakohane.
   Artikkel 2
   Käesolev otsus jõustub selle Euroopa Liidu Teatajas avaldamise päeval.
   
      Brüssel, 20. detsember 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 17, 19.1.2013, lk 13.
   
      (2)  Euroopa Parlamendi ja nõukogu 16. veebruari 2011. aasta määrus (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes (ELT L 55, 28.2.2011, lk 13).